Kommissionens beslutning

af 22. august 2002

om ændring af beslutning 2002/79/EF om særlige betingelser for indførsel af jordnødder og visse afledte produkter heraf med oprindelse i eller afsendt fra Kina

(meddelt under nummer K(2002) 3108)

(EØS-relevant tekst)

(2002/678/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/43/EØF af 14. juni 1993 om levnedsmiddelhygiejne(1), særlig artikel 10, stk. 1,

efter høring af medlemsstaterne, og

ud fra følgende betragtninger:

(1) I henhold til artikel 2 i Kommissionens beslutning 2002/79/EF(2), der er ændret og berigtiget ved beslutning 2002/233/EF(3), tages beslutningen op til fornyet overvejelse inden den 1. maj 2002 for at afgøre, om de særlige betingelser, der er fastsat i beslutningen, giver Fællesskabet et tilstrækkeligt folkesundhedsbeskyttelsesniveau, og om der fortsat er et behov for, at den importerende medlemsstats kompetente myndighed udtager prøver og udfører analyser af hvert enkelt parti.

(2) Resultaterne af prøver og analyser af hvert enkelt parti jordnødder med oprindelse i eller afsendt fra Kina viser, at der ikke længere er behov for, at den importerende medlemsstats kompetente myndighed udtager prøver og udfører analyser af hvert enkelt parti, og at stikprøveudtagning og -analyse vil give Fællesskabet et tilstrækkeligt folkesundhedsbeskyttelsesniveau.

(3) For at sikre, at stikprøveudtagning og -analyse af sendinger af jordnødder og visse afledte produkter heraf med oprindelse i eller afsendt fra Kina foregår på en ensartet måde i hele Fællesskabet, bør der fastsættes en omtrentlig hyppighed for stikprøveudtagning og -analyse.

(4) Det er nødvendigt at ajourføre listen over indgangssteder for Belgien, Tyskland, Frankrig, Irland, Østrig og Sverige, hvorigennem de produkter, beslutning 2002/79/EF omhandler, kan importeres.

(5) Beslutning 2002/79/EF bør derfor ændres i overensstemmelse hermed -

VEDTAGET FØLGENDE BESLUTNING:

Artikel 1

I beslutning 2002/79/EF foretages følgende ændringer:

1) Artikel 1 ændres således:

a) Følgende punktum indsættes i stk. 3: "Hver enkelt pose (eller anden emballagetype) i sendingen identificeres med denne kode. Dette krav gælder for sendinger, der har forladt Kina efter den 1. september 2002."

b) Stk. 5, affattes således: "5. Medlemsstaterne udtager stikprøver og udfører analyser af partier af jordnødder og visse afledte produkter heraf med oprindelse i eller afsendt fra Kina for at påvise aflatoksin B1 og det samlede aflatoksinindhold, før partierne frigives til afsætning fra Fællesskabets indgangssted, og underretter Kommissionen om analyseresultaterne."

c) Følgende indsættes som stk. 6: "6. Der udtages stikprøver og udføres analyser, jf. stk. 5, af ca. 10 % af varesendingerne for hver varekategori, der er omhandlet i stk. 1.

Sendinger, der underkastes stikprøveudtagning og analyser, tilbageholdes i højst ti arbejdsdage, inden de frigives til afsætning fra Fællesskabets indgangssted. I så fald udsteder medlemsstatens kompetente myndighed et officielt ledsagedokument, hvori det angives, at sendingen har været underkastet officiel prøveudtagning og analyse, og hvilket resultat analysen har givet."

2) Artikel 2 affattes således: "Artikel 2

Denne beslutning følges op på grundlag af oplysninger og garantier fra Kinas kompetente myndigheder og på grundlag af resultaterne af de analyser, medlemsstaterne foretager.

Denne beslutning tages op til fornyet overvejelse senest den 31. december 2002 for at afgøre, om de særlige betingelser i artikel 1 giver Fællesskabet et tilstrækkeligt folkesundhedsbeskyttelsesniveau. Det vurderes samtidig, om der fortsat er behov for særlige betingelser."

3) Bilag II affattes som angivet i bilaget til nærværende beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 22. august 2002.

På Kommissionens vegne

David Byrne

Medlem af Kommissionen

(1) EFT L 175 af 19.7.1993, s. 1.

(2) EFT L 34 af 5.2.2002, s. 21.

(3) EFT L 78 af 21.3.2002, s. 14.

BILAG

"BILAG ΙΙ

Liste over indgangssteder, hvorigennem jordnødder eller afledte produkter heraf med oprindelse i eller afsendt fra Kina kan importeres til Det Europæiske Fællesskab

>TABELPOSITION>"